31.05.2006 23:14  Rein Joamets   Paavo Nõgene on viimastel aastatel tuntuks saanud maailmatasemel muusikalide Eestisse ja Tartusse toojana. Uus teatrijuht kinnitab, et levinud kartused Vanemuise muutumisest muusikaliteatriks ei pea paika.    "Meie järgmise hooaja plaanis on ainult kaks repertuaarimuusikali, "Chess" ja "Verevennad". Kokku anname aastas üle 500 etenduse, muusikalide osakaal on alla 20. Uuslavastustest poole moodustavad draamalavastused ja teise poole muusika- ja tantsulavastused kokku," ütles Nõgene Aktuaalsele kaamerale.    26aastane Paavo Nõgene võib ennast vaatamata noorusele lugeda Vanemuise veteraniks - ikkagi 11 aastat tegutsemist just selles teatris. Tuntakse teineteist ja üksteist ning siit ka kindlus  kandideerimiseks.    "Vanemuine ei vaja suuri muutusi. Üks põhjus, miks ma Aivar Mäele andsin nõusoleku, et olen valmis kandideerima, oli see, et pigem vajab Vanemuine praegu stabiilsust. Kõige paremini suudab seda stabiilsust kindlasti pakkuda juht, kes teab kollektiivi seest ja kes on viimased kolm ja pool aastat Mäe kõrval seda tööd teinud. Usun, et nii teatri kui kollektiivi seisukohast on see kõige parem ja kõige õigem," lausus Nõgene.    Vanemuise praeguse juhi Aivar Mäe tööleping  lõpeb aastavahetusega, Paavo Nõgene esimene tööpäev uuel ametipostil on 2. jaanuar 2007.